പ്രത്യേക സേവനങ്ങളും ഫീച്ചറുകളും
ദേശീയ വിദ്യാഭ്യാസ നയം: ബഹുമുഖ മാറ്റങ്ങളുമായി എൻ ഐ ടി കാലിക്കറ്റ്
കോഴിക്കോട്: ജൂലൈ 25, 2023
ദേശീയ വിദ്യാഭ്യാസ നയം നടപ്പാക്കുന്നതിൽ വൻ കുതിച്ചുചാട്ടവുമായി എൻഐടി കാലിക്കറ്റ്. പാഠ്യ ശാഖകളുടെ സംയോജനത്തിലൂടെയും വിവിധ തലങ്ങളിലുള്ള പാഠ്യപദ്ധതി പരിഷ്കരണത്തിലൂടെയും ഒരു മൾട്ടി ഡിസിപ്ലിനറി എജുക്കേഷൻ ആൻഡ് റിസർച്ച് യൂണിവേഴ്സിറ്റി  ആയി ഉയർന്നുവരാൻ ലക്ഷ്യമിട്ടാണ് വിവിധ പദ്ധതികൾ വിഭാവനം ചെയ്യുന്നതെന്ന് എൻ ഐ ടി കാലിക്കറ്റ് ഡയറക്ടർ പ്രൊഫസർ പ്രസാദ് കൃഷ്ണ ഇന്ന് കോഴിക്കോട് നടത്തിയ പത്ര സമ്മേളനത്തിൽ അറിയിച്ചു.
ചോയിസ് ബേസ്ഡ് ക്രെഡിറ്റ് സംവിധാനം വിദ്യാർത്ഥികൾക്ക് ഇഷ്ടമുള്ള കോഴ്സുകൾ, ഇലക്ടീവുകൾ എന്നിവ തിരഞ്ഞെടുക്കാൻ അവസരം നൽകുന്നു എന്ന് പ്രൊഫസർ പ്രസാദ് കൃഷ്ണ പറഞ്ഞു. നവ സാങ്കേതിക വിദ്യകൾ ഉൾപ്പെടുത്തിയിട്ടുള്ള മൈനർ പ്രോഗ്രാമുകളായ റോബോട്ടിക്സ്, ആർട്ടിഫിഷ്യൽ ഇൻറലിജൻസ്, മെഷീൻ ലേർണിംഗ്, ഡാറ്റാ സയൻസ് എന്നിവയും പുതുക്കിയ പാഠ്യപദ്ധതിയിൽ ഉൾപ്പെടുത്തിയിട്ടുണ്ട്.
വ്യവസായ സംരംഭങ്ങളുടെയും തൊഴിൽ ദാതാക്കളുടെയും അഭിപ്രായം കണക്കിലെടുത്ത് പരിഷ്കരിച്ച പാഠ്യപദ്ധതി ഈ അധ്യാന വർഷം നിലവിൽ വരും. ബിരുദ, ബിരുദാനന്തര ബിരുദ, പി എച്ച് ഡി പ്രോഗ്രാമുകളുടെ സിലബസ് ആണ് പരിഷ്കരിച്ചിരിക്കുന്നത്. അതോടൊപ്പം തന്നെ നാലുവർഷ സംയോജിത ബി എസ് സി-ബി എഡ് പ്രോഗ്രാം ഈ വർഷം ആരംഭിക്കും.
ദേശീയ വിദ്യാഭ്യാസ നയത്തിന്റെ ഭാഗമായി സ്റ്റുഡൻറ് എക്സ്ചേഞ്ച് പ്രോഗ്രാമുകൾക്കും ഈ വർഷം മുതൽ എൻഐടി കാലിക്കറ്റിൽ തുടക്കം കുറിക്കും എന്ന് അക്കാദമിക് വിഭാഗം ഡീൻ ആയ ഡോ. സമീർ എസ്. എം. അറിയിച്ചു. ഇതിൻറെ ഭാഗമായി വിവിധ ഡിപ്പാർട്ട്മെൻറ്കളിൽ ഉള്ള 9 അവസാന വർഷ ബിടെക് വിദ്യാർഥികൾ അവരുടെ ഫൈനൽ ഇയർ ഐ.ഐ.ടി ഹൈദരാബാദിൽ പൂർത്തിയാക്കും എന്നും അദ്ദേഹം അറിയിച്ചു.
വ്യവസായ സ്ഥാപനങ്ങളുമായുള്ള സഹകരണം ഉറപ്പുവരുത്തുന്ന പ്രവർത്തനങ്ങളാണ് മറ്റൊരു സംരംഭം. വ്യവസായ വിദഗ്ധരെ പ്രൊഫസർ ഓഫ് പ്രാക്ടീസ്, വിസിറ്റിംഗ് ഫാക്കൽറ്റി എന്നീ തസ്തികകളിൽ നിയമിക്കാനും വ്യവസായ സ്ഥാപനങ്ങൾ, സർക്കാർ സ്ഥാപനങ്ങൾ, ഗവേഷണ വികസന ലാബുകൾ, പൊതുമേഖലാ സംരംഭങ്ങൾ എന്നിവയിൽ ഇന്റേൺഷിപ്പ് ഉറപ്പുവരുത്താനും എൻ ഐ ടി തീരുമാനിച്ചിട്ടുണ്ടെന്നും അദ്ദേഹം പറഞ്ഞു.
കോഴിക്കോട് എൻഐടിയിൽ സ്ഥാപിച്ചിട്ടുള്ള 15 മൾട്ടി ഡിസിപ്ലിനറി സെൻററുകൾ ആണ് മറ്റൊരു സംരംഭം. ദേശീയ വിദ്യാഭ്യാസ നയത്തിന്റെ ഭാഗമായി ഭൗതികവും, ശാരീരികവും, മാനസികവും, വൈകാരികവും, ആത്മീയവുമായ വളർച്ചയ്ക്ക് ഉതകുന്ന തരത്തിലാണ് ഇവ പ്രവർത്തിക്കുന്നത് എന്ന് ഡയറക്ടർ ഇൻ ചാർജും ഡീൻ ഫാക്കൽറ്റി വെൽഫെയറും ആയ ഡോ. ജെ സുധാകുമാർ പറഞ്ഞു.
വിദ്യാർത്ഥികൾക്കിടയിൽ ഗവേഷണവും നൂതനാശയങ്ങളും കണ്ടുപിടിത്തങ്ങളും പരിപോഷിപ്പിക്കാൻ ആയി ഇൻസ്റ്റിറ്റ്യൂട്ട് ഇന്നൊവേഷൻ കൗൺസിൽ എൻ ഇ പിയുടെ നിർദ്ദേശാനുസരണം പ്രവർത്തിച്ചുവരുന്നു. സ്ഥാപനത്തിന് ദേശീയതലത്തിൽ ഇന്നവേഷൻ റാങ്കിങ്ങിൽ എട്ടാം സ്ഥാനം നേടാൻ കഴിഞ്ഞതും ഇതിൻറെ ഭാഗമായാണ്.
ഇതുവരെ 25 പേറ്റന്റുകളും 5 ട്രേഡ് മാർക്കുകളും വിദ്യാർത്ഥി അധ്യാപക കണ്ടുപിടിത്തങ്ങൾക്കായി ലഭിച്ചിട്ടുണ്ടെന്ന് ഡീൻ റിസർച്ച് ആൻഡ് കൺസൾട്ടൻസി, ഡോക്ടർ എൻ സന്ധ്യ റാണി പറഞ്ഞു. ഇൻസ്റ്റിറ്റ്യൂട്ട് ഇന്നവേഷൻ കൗൺസിൽ, ടെക്നോളജി ബിസിനസ് ഇൻക്യൂബേറ്റർ, സെൻറർ ഫോർ ഇന്നൊവേഷൻ, ഓൺറ്റർപ്രണർഷിപ്പ് ആൻഡ് ഇൻക്വിബേഷൻ എന്നിവയുടെ സഹകരണത്തോടെ വിദ്യാർഥികളുടെയും അധ്യാപകരുടെയും സ്റ്റാർട്ടപ്പ് സംരംഭങ്ങളെയും സ്ഥാപനം പ്രോത്സാഹിപ്പിക്കുന്നുണ്ട്. നിലവിൽ ഒരു വിദ്യാർത്ഥി സ്റ്റാർട്ടപ്പും 3 അധ്യാപക സ്റ്റാർട്ടപ്പുകളും രജിസ്റ്റർ ചെയ്തിട്ടുണ്ട്. ഇതുകൂടാതെ 6 അധ്യാപക സ്റ്റാർട്ടപ്പുകൾക്കായുള്ള നടപടിക്രമങ്ങളും തുടങ്ങിയിട്ടുണ്ട്.
അക്കാദമിക സംരംഭങ്ങൾക്ക് പുറമെ എൻഐടി കാലിക്കറ്റിൻ്റെ അടിസ്ഥാന സൗകര്യ വികസനവും ദേശീയ വിദ്യാഭ്യാസ നയത്തിന്റെ ഭാഗമായി തുടങ്ങി കഴിഞ്ഞു എന്ന് പ്ലാനിങ് ആൻഡ് ഡെവലപ്മെൻറ് വിഭാഗം ഡോക്ടർ പ്രിയ ചന്ദ്രൻ പറഞ്ഞു. ഒരു പുതിയ അക്കാദമിക് ബ്ലോക്ക്, ഊർജ്ജ ആവശ്യങ്ങൾ നിറവേറ്റുന്നതിനായി 33 കെ വി സബ്സ്റ്റേഷൻ, ക്യാമ്പസിന്റെ രണ്ടു ഭാഗങ്ങളെ തമ്മിൽ ബന്ധിപ്പിക്കുന്ന സബ് വേ എന്നിവയെല്ലാം ഇതിൻറെ ഭാഗമാണ്.
വിദ്യാർത്ഥികളുടെ ക്ഷേമത്തിനും ആരോഗ്യത്തിനും വേണ്ടി വിദ്യാഭ്യാസ നയം വിഭാവനം ചെയ്യുന്ന കൗൺസിലിംഗ് സംവിധാനങ്ങൾ സ്ഥാപനത്തിൽ കൊണ്ടുവന്നിട്ടുണ്ട്. കല-കായിക-സാംസ്കാരിക-സാഹിത്യ രംഗങ്ങളുമായി ബന്ധപ്പെട്ട കോഴ്സുകളും യോഗയും വിദ്യാഭ്യാസത്തിൻറെ ഭാഗമാക്കിയിട്ടുണ്ട് എന്ന് സ്റ്റുഡൻസ് വെൽഫെയർ വിഭാഗം ഡീൻ ആയ ഡോ. ജി കെ രജനികാന്ത് പറഞ്ഞു. വിദ്യാർത്ഥികളുടെ വികസനത്തിന് വേണ്ടി ലക്ഷ്മിഭായ് നാഷണൽ കോളേജ് ഓഫ് ഫിസിക്കൽ എഡ്യൂക്കേഷൻ , ഇൻസ്റ്റിറ്റ്യൂട്ട് ഓഫ് മെന്റൽ ഹെൽത്ത് ആൻഡ് ന്യൂറോ സയൻസസ് , ഹാർട്ട്ഫുൾനെസ് എഡ്യൂക്കേഷൻ ട്രസ്റ്റ്  തുടങ്ങിയ പ്രമുഖ സ്ഥാപനങ്ങളുമായി ധാരണാപത്രം ഒപ്പിടാനുള്ള ശ്രമങ്ങൾ നടക്കുന്നു എന്നും അദ്ദേഹം പറഞ്ഞു.
രജിസ്ട്രാർ ഡോ. ശ്യാംസുന്ദര എം എസ് പത്ര സമ്മേളനത്തിൽ പങ്കെടുത്തു.